Συντεταγμένες: 34°56′14″N 88°30′55″W﻿ / ﻿34.93722°N 88.51528°W﻿ / 34.93722; -88.51528

Η **Κόρινθ** (αγγλικά: *Corinth*) είναι μικρή πόλη στην πολιτεία Μισισίπι, στις Ηνωμένες Πολιτείες Αμερικής. Είναι πρωτεύουσα (έδρα) της Κομητείας Άλκορν και βρίσκεται στο ακραίο βορειοανατολικό μέρος της πολιτείας, πολύ κοντά στο σύνορο με το Τενεσί. Ο πληθυσμός της πόλης κατά την τελευταία απογραφή (2010) ήταν 14.573 κάτοικοι. Οι ταχυδρομικοί κώδικές της είναι 38834 και 38835.

Ιστορία
-------

Το «σταυροδρόμι των Νότιων Πολιτειών» στην Κόρινθ
Η πόλη ιδρύθηκε το 1853 με το όνομα **Κρος Σίτυ** («Σταυρός»), επειδή εκεί διασταυρώνονταν οι σιδηροδρομικές γραμμές των εταιρειών Mobile & Ohio Railroad και Memphis & Charleston Railroad. Ωστόσο ο αρχισυντάκτης της πρώτης εφημερίδας της νέας πόλης, ο W.E. Gibson, πρότεινε να μετονομασθεί η πόλη σε Κόρινθ, από την πόλη Κόρινθο της Ελλάδας, που επίσης αποτελούσε συγκοινωνιακό σταυροδρόμι, και έτσι η πόλη πήρε τη σημερινή της ονομασία.

Η θέση της Κόρινθ στη σιδηροδρομική διασταύρωση την καθιστούσε στρατηγικής σημασίας για τις Συνομόσπονδες Πολιτείες της Αμερικής («Νότιοι») κατά τον Αμερικανικό Εμφύλιο Πόλεμο. Ο στρατηγός των Νοτίων Πιερ Γκυστάβ Μπωρεγκάρ υπεχώρησε στην Κόρινθ μετά την κοντινή Μάχη του Σάιλο, καταδιωκόμενος από τον υποστράτηγο των Βορείων Χένρυ Χάλεκ. Ο Μπωρεγκάρ εγκατέλειψε την Κόρινθ όταν οι δυνάμεις του Χάλεκ πλησίασαν πολύ, αφήνοντάς τη να πέσει στα χέρια του εχθρού. Επειδή ο Χάλεκ πλησίαζε πάρα πολύ προσεκτικά, σκάβοντας χαρακώματα σε κάθε στάση του. για περισσότερο από έναν μήνα, αυτή η δράση έμεινε γνωστή ως η Πολιορκία της Κόρινθ ή η «Πρώτη Μάχη της Κόρινθ» (29 Απριλίου ως 30 Μαΐου 1862).

Οι Βόρειοι έστειλαν τον υποστράτηγο Γουίλιαμ Ρόζεκρανς στην πόλη και συγκέντρωσαν τις δυνάμεις τους εκεί. Η Δεύτερη Μάχη της Κόρινθ (ή απλώς «Μάχη της Κόρινθ») έλαβε χώρα στις 3 και 4 Οκτωβρίου 1862, όταν ο υποστράτηγος των Νοτίων Ερλ Βαν Ντορν επεχείρησε να ανακαταλάβει την πόλη.

Γεωγραφία
---------

Το δικαστικό μέγαρο της Κομητείας Άλκορν, στην πρωτεύουσα της κομητείας Κόρινθ
Η Κόρινθ βρίσκεται σήμερα στη διασταύρωση δύο αυτοκινητόδρομων: του U.S. Route 45 (βορράς-νότος) και του U.S. Route 72 (ανατολή-δύση). Είναι η έδρα της μικρότερης σε έκταση από τις κομητείες του Μισισίπι. Σύμφωνα με το Γραφείο Απογραφών των ΗΠΑ, η ίδια η πόλη έχει συνολική έκταση 78,4 τετραγωνικά χιλιόμετρα, από τα οποία τα 78,1 είναι ξηρά και το 0,3 (0,43%) εσωτερικά ύδατα.

### Κοντινότεροι οικισμοί

Τα παρακάτω χωριά είναι οι κοντινότεροι οικισμοί στην Κόρινθ:

* Φάρμινγκτον (Μισισίπι), 6,4 χλμ.
* Γκάις (Τενεσί), 11,7 χλμ.
* Κόσουτ (Μισισίπι), 13,2 χλμ.
* Μίτσι (Τενεσί), 15,7 χλμ.
* Ήστβιου (Τενεσί), 16 χλμ.

### Κλίμα

Η μέση μέγιστη (μεσημέρι) ετήσια θερμοκρασία στην Κόρινθ είναι 21,8 °C, ενώ η μέση ελάχιστη 8,8 °C. Το ρεκόρ ζέστης είναι 44 °C, ενώ το ρεκόρ ψύχους −28 °C.

Πληθυσμιακά στοιχεία
--------------------

Η εξέλιξη του πληθυσμού της Κόρινθ στις επίσημες απογραφές φαίνεται στον παρακάτω πίνακα:

|
|  |
**Πληθυσμός της Κόρινθ**| Έτος απογραφής | Κάτοικοι |
| --- | --- |
| 1870 | 1.512 |
| 1890 | 2.111 |
| 1900 | 3.661 |
| 1910 | 5.020 |
| 1940 | 7.818 |
| 1950 | 9.785 |
| 1960 | 11.453 |
| 1970 | 11.581 |
| 1980 | 13.180 |
| 1990 | 11.820 |
| 2000 | 14.054 |
|

Σύμφωνα με τα δεδομένα της απογραφής του 2000, υπήρχαν 6.220 νοικοκυριά και 3.800 οικογένειες στην πόλη. Η φυλετική σύνθεση του πληθυσμού ήταν 76,28% λευκοί, 21,60% Αφροαμερικανοί, και 2.12% από άλλες φυλές.

Το 21,8% του πληθυσμού είχε ηλικία κάτω των 18 ετών, ενώ το 19,6% άνω των 65. Η διάμεση ηλικία ήταν τα 40 έτη. Υπήρχε αξιοσημείωτη περίσσεια γυναικών: σε κάθε 100 θήλεις ηλικίας άνω των 18 ετών αντιστοιχούσαν 81 άρρενες άνω των 18 ετών.

Το διάμεσο εισόδημα για ένα νοικοκυριό στην πόλη ήταν 23.436 δολάρια ετησίως, ενώ για μια οικογένεια ήταν 35.232 δολάρια. Το κατά κεφαλή εισόδημα ήταν 15.452 δολάρια. Περί το 22,2% του πληθυσμού βρισκόταν κάτω από το όριο της φτώχειας.

Πολιτισμός
----------

Το slugburger, τοπική σπεσιαλιτέ
Στην πόλη υπάρχει η Δημοτική Βιβλιοθήκη της Κόρινθ (Corinth Public Library) και 6 μουσεία:

* το Μουσείο του Βορειοανατολικού Μισισίπι
* το Κέντρο Εμφύλιου Πολέμου της Κόρινθ (Corinth Civil War Interpretive Center) (part of the National Park Service)
* το Μουσείο και πωλητήριο της Ενώσεως Καλλιτεχνών
* το Μουσείο Νότιου Πολιτισμού
* το Μουσείο Ιστορίας των Μαύρων
* το Corinth Depot ή Μουσείο Διασταυρώσεως Σιδηροδρόμων της Κόρινθ (από το 2007)

ΜΜΕ
---

Στην Κόρινθ εκδίδεται η τοπική εφημερίδα *Daily Corinthian*, με έτος ιδρύσεως το 1899 και ημερήσια κυκλοφορία 6.700 φύλλα περίπου. Πρόκειται για τη μία από τις μόλις δύο ημερήσιες εφημερίδες που εκδίδονται σε ολόκληρο το βορειοανατολικό Μισισίπι.

### Ραδιοφωνικοί σταθμοί

* WKCU 1350, χριστιανικής μουσικής
* WXRZ 94,3, ειδήσεων και πολιτικής, συνεργ. με τον «Supertalk Mississippi»
* WADI 95,3, «The Bee», μουσικής κάντρι

Αξιοσημείωτοι κάτοικοι
----------------------

* Σούζι Γκίμπσον (1890-2006), υπεραιωνόβια
* Έθεριτζ Νάιτ (1931-1991), Αφροαμερικανίδα ποιήτρια
* Τόμας Κ. Μακκρώ (1940-2012), καθηγητής της ιστορίας επιχειρήσεων στη Harvard Business School
* Ρόσκο Τέρνερ (1895-1970), ρέκορντμαν αεροπόρος

Εξάλλου, το μουσικό συγκρότημα της ροκ Saving Abel δημιουργήθηκε στην Κόρινθ το 2004.

Παραπομπές
----------

1. ↑  (Γερμανικά, Αγγλικά, Γαλλικά, Ισπανικά, Ιταλικά) *archINFORM*. 25298. Ανακτήθηκε στις 6  Αυγούστου 2018.
2. ↑  United States Census Bureau: «2016 U.S. Gazetteer Files» (Αγγλικά) United States Census Bureau. Ουάσινγκτον. 2016.
3. ↑  United States Census Bureau: «2010 U.S. Gazetteer Files» (Αγγλικά) United States Census Bureau. Ουάσινγκτον. 2010. Ανακτήθηκε στις 9  Ιουλίου 2020.
4. ↑  *Απογραφές των Ηνωμένων Πολιτειών 2020*. data.census.gov/cedsci/table?t=Populations+and+People&g=0100000US%2C%241600000&y=2020. Ανακτήθηκε στις 1  Ιανουαρίου 2022.
5. ↑  «Find a County». National Association of Counties. Αρχειοθετήθηκε από το πρωτότυπο στις 31 Μαΐου 2011. Ανακτήθηκε στις 7 Ιουνίου 2011.
6. ↑  «Corinth (city), Mississippi». U.S. Census Bureau. Αρχειοθετήθηκε από το πρωτότυπο στις 20 Ιανουαρίου 2016.
7. ↑  «Geographic Identifiers: 2010 Demographic Profile Data (G001): Corinth city, Mississippi». U.S. Census Bureau, American Factfinder. Ανακτήθηκε στις 18 Ιουνίου 2013.
8. ↑  «Monthly Averages for Corinth, MS». Ανακτήθηκε στις 21 Αυγούστου 2010.
9. ↑  Northeast Mississippi Museum Αρχειοθετήθηκε 2005-03-08 στο Wayback Machine.
10. ↑  «Corinth». Ανακτήθηκε στις 22 Αυγούστου 2015.

Πηγές
-----

* Brieger, James: *Hometown, Mississippi*, 1997, ISBN 1-886017-27-1

Εξωτερικοί σύνδεσμοι
--------------------

* Η Κόρινθ στο *wikivoyage*
* Το στρατιωτικό νεκροταφείο της πόλεως
* Το λήμμα για την Κόρινθ στην *American Cyclopædia* του 1879, όπου αναφέρεται ως «χωριό».